Înfiinţarea, organizarea şi funcţionarea  

Şcolii Naţionale de Sănătate Publică şi Management Sanitar 

Art. 682. – Se înfiinţează Şcoala Naţională de Sănătate Publică şi Management Sanitar, denumită în continuare SNSPMS, instituţie publică, persoană juridică română, cu sediul în Municipiul Bucureşti, Str.Vaselor nr. 31, sector 2, coordonată de Ministerul Sănătăţii Publice, prin reorganizarea Institutului Naţional de Cercetare - Dezvoltare în Sănătate, care se desfiinţează.
Art. 683. – (1) SNSPMS are următoarele obiecte de activitate: 
a) organizarea şi desfăşurarea de cursuri în domeniul administraţiei şi managementului sanitar, pentru pregătirea şi perfecţionarea personalului cu studii superioare, precum şi a celor cu studii medii şi postliceale cu precădere din domeniul sanitar;

b) desfăşurarea de activităţi de cercetare dezvoltare în domeniul sănătăţii publice şi private şi a managementului în sănătate;

c) acordarea asistenţei tehnice în domeniul sănătăţii publice şi private şi a managementului serviciilor de sănătate;

d) alte activităţi  specifice din domeniul sănătăţii publice şi managementului sanitar, precum promovarea sănătăţii, efectuarea de studii şi aplicaţii pentru evaluarea şi eficientizarea performanţelor sistemului de sănătate sau alte documentări, analize şi proiecte pentru sprijinirea procesului de reformă în contextul integrării europene.

(2) SNSPMS va organiza şi va desfăşura cursuri de atestat, cursuri de scurtă durată şi alte tipuri de cursuri specifice în domeniul managementului sanitar cu precădere pentru personalul ce lucrează în domeniul sanitar, inclusiv în administraţia publică sanitară, având dreptul de a elibera certificate de absolvire şi diplome, fiind responsabil naţional pentru atestatele de pregătire complementară în managementul serviciilor de sănătate, economie sanitară şi management financiar şi managementul cabinetului medical şi promovarea sănătăţii.

(3) SNSPMS va organiza şi va desfăşura cursuri universitare de masterat, inclusiv în parteneriat cu instituţii de profil naţionale şi internaţionale, cu respectarea prevederilor legale în vigoare.

(4) SNSPMS este instituţie specializată care asigură formarea şi perfecţionarea funcţionarilor publici din sistemul sanitar şi al asigurărilor de sănătate, conform obligaţiei prevăzute în legislaţia aplicabilă funcţionarilor publici, fiind abilitată şi recunoscută în acest sens.

(5) Certificatele şi diplomele eliberate de SNSPMS sunt recunoscute de  Ministerul Sănătăţii Publice şi Ministerul Educaţiei şi Cercetării şi sunt opozabile terţilor.

(6) Eliberarea certificatelor şi diplomelor se va realiza în baza unui ordin comun al ministrului sănătăţii publice şi al ministrului educaţiei şi cercetării. 

(7) Organizarea şi desfăşurarea programelor de pregătire teoretică şi practică prevăzute la art. 683 alin. (1) lit. a) şi alin.(2) şi eliberarea certificatelor şi diplomelor se vor face cu respectarea prevederilor legale în vigoare.

(8) Consiliul de administraţie al SNSPMS poate aproba intrarea în consorţii universitare, potrivit legii.

Art. 684. – (1) Conducerea SNSPMS este asigurată de Consiliul de administraţie, care are în componenţă şapte membri: doi reprezentanţi ai Ministerul Sănătăţii Publice, doi reprezentanţi ai Ministerului Educaţiei şi Cercetării, doi reprezentanţi ai Casei Naţionale de Asigurări de Sănătate şi directorul general.
(2) Preşedintele Consiliului de administraţie este ales prin vot secret de către membrii Consiliului de administraţie.

(3) Membrii Consiliului de administraţie SNSPMS sunt numiţi prin ordin comun al ministrului sănătăţii publice, ministrului educaţiei şi cercetării şi preşedintelui Casei Naţionale de Asigurări de Sănătate pentru un mandat de trei ani; mandatul încetează prin revocarea celor care i-au numit, expirare a mandatului, demisie, deces. 

(4) Pentru activitatea desfăşurată în calitate de membri ai consiliului de administraţie, aceştia au dreptul la o indemnizaţie lunară, stabilită de consiliul de administraţie, care nu poate fi mai mare de 20% din salariul de bază al directorului general al SNSPMS;

(5) Directorul General este numit prin ordin comun al ministrului sănătăţii publice, ministrului educaţiei şi cercetării şi preşedintelui Casei Naţionale de Asigurări de Sănătate pentru o perioadă de trei ani, prin concurs organizat de Consiliul de administraţie, potrivit condiţiilor stabilite în Regulamentul de organizare şi funcţionare.

(6) Conducerea executivă a SNSPMS este asigurată de directorul general, care este ordonator  de credite şi membru în consiliul de administraţie. 

(7) Salariul de bază al directorului general se stabileşte prin ordin al ministrului sănătăţii publice, potrivit reglementarilor legale.

Art. 685. – În structura SNSPMS va funcţiona un Consiliu Ştiinţific şi Pedagogic care coordonează activităţile de învăţământ şi cercetare-dezvoltare desfăşurate de SNSPMS. Preşedintele Consiliului Ştiinţific şi Pedagogic este unul dintre reprezentanţii Ministerului Educaţiei şi Cercetării din Consiliul de administraţie. Numărul membrilor şi condiţiile necesare pentru a face parte din Consiliul Ştiinţific şi Pedagogic vor fi prevăzute în statutul aprobat de Consiliul de administraţie, care va aproba şi componenţa nominală a Consiliului Ştiinţific şi Pedagogic.
Art. 686. – Regulamentul de organizare şi funcţionare, statutul, organigrama, statul de funcţii şi structura de personal a SNSPMS vor fi aprobate prin ordin comun al ministrului sănătăţii publice, ministrului educaţiei şi cercetării şi al preşedintelui Casei Naţionale de Asigurări de Sănătate, la propunerea Consiliului de administraţie al SNSPMS în 60 zile de la data intrării în vigoare a prezentului titlu. 
Art. 687. – SNSPMS are următoarele principale structuri funcţionale: 
a) Centrul de formare post-universitară în domeniul Sănătăţii publice, Administraţiei şi Managementului Serviciilor de Sănătate;

b) Centrul de management al serviciilor de sănătate;

c) Centrul de Cercetare şi Evaluare a Serviciilor de Sănătate;

d) Centrul Naţional de Promovare a Sănătăţii;

e) Departamentul de Sănătate Publică şi Management al Serviciilor de Sănătate pentru persoane cu studii medii şi postliceale din domeniul sănătăţii publice şi private.

Art. 688. – (1) SNSPMS are normate zece posturi de personal didactic sau cu grad ştiinţific echivalent, pentru primii doi ani de la intrarea in vigoare a prezentului titlu, iar ulterior, în funcţie de necesităţi, numărul acestor posturi se va stabili cu aprobarea Ministerului Educaţiei şi Cercetării. Posturile de personal didactic vor fi ocupate conform legislaţiei în vigoare. Personalul Institutului Naţional de Cercetare - Dezvoltare în Sănătate este preluat  de SNSPMS, cu toate drepturile salariale avute la data intrării în vigoare a prezentul titlu. 
(3) Salariile individuale ale personalului se stabilesc prin negociere, conform contractului colectiv de muncă, în baza Legii nr.53/2003 - Codul muncii, cu modificările şi completările ulterioare şi a celorlalte prevederi legale în vigoare, în limita fondului total destinat plăţii salariilor prevăzut în bugetul de venituri şi cheltuieli. 

(2) Pentru nevoile de formare interdisciplinare se va putea recurge la resurse umane existente în cadrul instituţiilor universitare şi organizaţiilor interne şi internaţionale cu activitate în domeniu.

Art. 689. – Ministerul Sănătăţii Publice şi Ministerul Educaţiei şi Cercetării, împreună cu ministerele de profil vor lua măsurile corespunzătoare pentru asigurarea sediilor şi a bazei materiale necesare SNSPMS.
Art. 690. – (1) Patrimoniul Institutului Naţional de Cercetare - Dezvoltare în Sănătate se transferă la SNSPMS şi se va prelua pe bază de protocol de predare-preluare, pe baza datelor din bilanţul contabil întocmit la 31.12.2005, actualizat potrivit prevederilor legale, în termen de 30 zile de la data intrării în vigoare a prezentului titlu.
(2) Imobilul compus din construcţiile, anexele şi terenul aferent, situate în Municipiul Bucureşti, Str.Vaselor nr. 31, sector 2, în care a funcţionat Institutul Naţional de Cercetare-Dezvoltare în Sănătate, trec în administrarea SNSPMS.

(3) Activul şi pasivul Institutului Naţional de Cercetare-Dezvoltare în Sănătate se preiau pe bază de protocol de predare-preluare de către SNSPMS, în termen de 30 de zile de la data intrării în vigoare a prezentului titlu.

(4) SNSPMS preia toate drepturile şi este ţinut de toate obligaţiile Institutului Naţional de 
Cercetare-Dezvoltare în Sănătate Bucureşti potrivit reglementărilor legale şi contractuale.

Art. 691. – (1) Înfiinţarea SNSPMS ca instituţie de învăţământ superior organizatoare de studii universitare de masterat se va face cu respectarea prevederilor legale în vigoare, inclusiv parcurgerea etapei de evaluare academică şi de acreditare. 
(2) SNSPMS este autorizată provizoriu pe o perioadă de 5 ani, perioadă în care se vor face demersurile necesare acreditării, conform normelor Consiliul Naţional de Evaluare Academică şi Acreditare. 
Art. 692. – (1) Finanţarea SNSPMS se realizează din venituri proprii, precum şi din donaţii, sponsorizări şi din alte surse, în condiţiile legii.
(2) SNSPMS poate desfăşura activităţi aferente programelor naţionale de sănătate, finanţate de la bugetul Ministerul Sănătăţii Publice, şi activităţi de analiză, evaluare şi monitorizare a serviciilor de sănătate decontate din Fondul naţional unic de asigurări sociale de sănătate. 

(3) Activităţile prevăzute la alin. (2) se realizează prin negociere directă, pe bază de contracte, încheiate cu Ministerul Sănătăţii Publice şi, respectiv, Casa Naţională de Asigurări de Sănătate.

Art. 693. – Pe data  intrării în vigoare a prezentului titlu se abrogă Hotărârea Guvernului nr.1329/2002 privind înfiinţarea, organizarea şi funcţionarea Institutului Naţional de 
Cercetare-Dezvoltare în Sănătate, Bucureşti, publicată în Monitorul Oficial al României, Partea I, 
nr. 876 din 4 decembrie 2002.
Art. 694. – Orice alte dispoziţii contrare prezentului titlu se abrogă.

